גונן בן יצחק

גונן בן יצחק (נולד ב-3 במרץ 1971) הוא עורך דין ופעיל חברתי ישראלי שלקח חלק במחאה נגד מתווה הגז ולוקח חלק במחאה נגד בנימין נתניהו ובמחאה נגד ההפיכה המשטרית, ממקימי תנועת קריים מיניסטר. בעברו היה רכז בשב"כ, ואחד ממפעיליו של "הנסיך הירוק", מסעב חסן יוסף בנו של אחד ממייסדי חמאס, שייח' חסן יוסף ח'ליל.

 ראשית חייו 
בן יצחק נולד בשנת 1971 וגדל בנס ציונה. אביו הוא תת-אלוף במילואים עוזי בן יצחק, ואמו רונית, מורה לזמרה, מקהלה ומוזיקה. בשנת 1985 עברה המשפחה לארצות הברית לשנה במסגרת שירותו הצבאי של אביו.

גונן שירת בחיל הים, ולאחר שחרורו מצה"ל למד פסיכולוגיה באוניברסיטת בן-גוריון בנגב וסיים תואר ראשון. הוא היה רכז שבט ומרכז הנהגת דרום של תנועת הצופים.

 עבודתו בשב"כ 
בשנת 1996 גויס לשירות הביטחון הכללי לתפקיד קצין מודיעין במגזר הערבי באזור רמאללה, וקיבל את הכינוי "קפטן לואי". במסגרת תפקידו היה אמון בין היתר על גיוס והפעלת סוכנים וסיכול פיגועי טרור באזור.

בשנת 2002 מונה לממלא מקום רכז נפת רמאללה, ופיקד על אזור רמאללה במבצע חומת מגן. במסגרת תפקידו הפעיל סוכנים בקרב חברים בארגוני הטרור, שהידוע בהם הוא מסעב חסן יוסף, בנו של אחד מראשי הנהגת חמאס, שייח' חסן יוסף ח'ליל, ואחד מבכירי סוכני השב"כ בתוך תנועת החמאס. יחד עם חסן יוסף פעל למגר ולעצור את פעילותו הצבאית של חמאס הצבאי בגזרת רמאללה. בן יצחק עמד מאחורי תפיסתו של המחבל שביצע את הפיגוע במחסום עין עריכ והיה מעורב גם במעצרו של מרואן ברגותי בשנת 2002. בן יצחק כתב את הפרק האחרון בספרו של מסעב חסן יוסף, "בן החמאס".

בן יצחק הועמד לדין משמעתי בחשד לעבירות כספים. השופט עודד מודריק פסק שבן יצחק לא נטל כסף לכיסו וש"במעשי הנאשם אין אפילו אבק של שחיתות", אך יש בהם כישלון אישי בפן המנהלי בו נכשל ב"להט" הפעילות המבצעית שהסיטה את תשומת ליבו מן הנדרש ממנו מבחינה מנהלית. בן יצחק ננזף נזיפה חמורה, פוטר מהשב"כ, ונאסר עליו לעבוד במשך שנתיים במשרד הביטחון, במשרד ראש הממשלה ובמשרד לביטחון פנים.

 פעילות אזרחית 
בשנת 2005 למד בן יצחק משפטים ומנהל עסקים במרכז הבינתחומי הרצליה. הוא סיים תואר שני במשפטים בהצטיינות מטעם אוניברסיטת תל אביב. הוא שותף במשרד עורכי הדין בן יצחק מטרסו ושות', העוסק בתחומי המשפט המסחרי.

בן יצחק שימש כיועץ מקצועי לסרט "בית לחם" ולעונה הראשונה של סדרת הטלוויזיה "פאודה". בנובמבר 2022 הצטרף לצוות ערוץ דמוקרטTV.

בשנים 2023 - 2022, יצר סרט תיעודי "לאן נעלם ג׳ורג׳ חליל" יחד עם יעל לביא ועודד טורי על סיפור היעלמותו של הסייען הלבנוני, ג'ורג' חליל שהיה מקור של יחידת המודיעין 504 ונעלם בשנת 1988.

פעילות חברתית
250px|ממוזער|גונן בן יצחק ליד הפסל גיבור ישראל, אחד ממיצגי המחאה נגד בנימין נתניהו

בשנת 2015 הצטרף בן יצחק למאבק נגד מתווה הגז, ואף נעצר במסגרת הפגנה נגד מתווה הגז שנערכה מול משרד הממשלה. ב-6 באוקטובר 2018 נעצר בבית שאן כשעצר את שיירת ראש הממשלה. בשנת 2019 היה מעורב בהפגנות נגד היועץ המשפטי לממשלה אביחי מנדלבליט. בן יצחק חבר בתנועת "ישראל יקרה לנו" שנאבקת ביוקר המחיה בישראל. בשנת 2020 הופיע ברשימת 100 האנשים המשפיעים בישראל של מגזין TheMarker.

ממוזער|250px|גונן בן יצחק בהפגנה בחיפה 26 בנובמבר 2020, לקראת נאום.
בן יצחק הוא ממקימי תנועת "חוזה חדש" (התנועה ידועה בשמה: CRIME MINISTER) ומשמש היועץ המשפטי של התנועה. הוא היה מעורב בהפגנות מול בית ראש הממשלה בירושלים וברחבי הארץ. במסגרת המחאה ייצג מפגינים שנעצרו ומייעץ משפטית לארגוני המחאה השונים. ב-18 ביולי 2020 נעצר לאחר שנשכב מתחת למכת"זית במטרה למנוע את פגיעת סילוני המים במפגינים. בגין זאת הוגש נגדו ב-24 בנובמבר 2020 כתב אישום על התקהלות אסורה והפרעה לשוטר בעת מילוי תפקידו. הוא הורשע בסעיף הפרעה לשוטר בעת מילוי תפקידו וזוכה בסעיף התקהלות אסורה. במרץ 2024 ביטל השופט את הרשעתו והטיל עליו 500 שעות שירות לתועלת הציבור.

במרץ 2023 הגיש תלונה במשטרה נגד שרת ההסברה, גלית דיסטל-אטבריאן, בחשד לשוחד, משום שצייצה המלצה חמה על ערוץ "עכשיו 14".

בעקבות תביעת דיבה שהגיש נגדו בנימין נתניהו, הגיש בן יצחק תביעה שכנגד, נגד נתניהו, בנו יאיר ודוברו לשעבר טופז לוק.

גונן הוזכר בתצהיר שהגיש ראש השב"כ רונן בר, כאחד מפעילי המחאה המרכזיים שראש הממשלה נתניהו ביקש מבר לפעול נגדו במרץ 2023.

ב-2023 הקים יחד עם עורכת הדין גבי לסקי את מערך עוטף עצורים על מנת לסייע למפגינים נגד המהפכה המשטרית.

בנובמבר 2025 נתן בית המשפט, לבקשת בן יצחק, צו מניעת הטרדה מאיימת נגד פעיל הימין מרדכי דוד.

 פעילות פוליטית 
בשנת 2019 הצטרף למפלגת "ארץ חדשה" בהנהגת אלדד יניב, שבסופו של דבר לא התמודדה בבחירות לכנסת.
ב-10 בינואר 2021, לקראת הבחירות לכנסת העשרים וארבע, הודיע על הצטרפותו למפלגת תל"ם – תנועה לאומית ממלכתית בראשות משה יעלון. התנועה פרשה מהמרוץ ערב הגשת הרשימות.

 חיים אישיים 
בן יצחק נשוי ואב לארבעה ילדים. מתגורר במודיעין.

קישורים חיצוניים

  גונן בן יצחק - Gonen Ben Itzhak נואם בהפגנה בחיפה, 26 בנובמבר 2020
 גונן בן יצחק ממקימי ומובילי תנועת Crime Minister, מקום 17 ברשימת 100 המשפיעים של דה-מארקר, דה-מארקר, 11 בנובמבר 2020

 שיחה עם גונן בן יצחק, בפודקאסט "על הדרך" של טובי פולק, 7 במאי 2022

הערות שוליים

קטגוריה:עורכי דין ישראלים
קטגוריה:בוגרי המרכז הבינתחומי הרצליה: משפטים
קטגוריה:בוגרי אוניברסיטת בן-גוריון בנגב
קטגוריה:אנשי השב"כ
קטגוריה:מורשעים בדין משמעתי בישראל
קטגוריה:פעילים חברתיים ישראלים
קטגוריה:פעילי מפלגת תל"ם
קטגוריה:ישראלים שנולדו ב-1971